**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ПРИВРЕДНИМ ДРУШТВИМА**

**Бања Лука, април 2025. године**

**Приједлог**

**(по хитном поступку)**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ПРИВРЕДНИМ ДРУШТВИМА**

Члан 1.

У Закону о привредним друштвима („Службени гласник Републике Српске“, бр. 127/08, 58/09, 100/11, 67/13, 100/17, 82/19 и 17/23) у члану 438. став 1. мијења се и гласи:

„(1) Скупштина акционара друштва може, на приједлог акционара који посједује акције друштва које представљају најмање 90% основног капитала друштва, донијети одлуку о преносу акција осталих акционара на тог акционара (у даљем тексту: откупилац), без обзира на терете, забране располагања, ограничења и права трећих лица на тим акцијама, уз исплату новчане накнаде (у даљем тексту: накнада), која се одређује сходном примјеном одредаба овог закона о исплати несагласних акционара.“

Члан 2.

У члану 438в. став 8. мијења се и гласи:

„(8) Начин и рок исплате накнаде и пренос акција мањинских акционара на откупиоца врши се у складу са општим актима Централног регистра.“

Став 10. мијења се и гласи:

„(10) У случају када је на акцијама мањинских акционара уписан терет или право којим се обезбјеђује потраживање трећег лица, накнаду задржава Централни регистар до измирења обезбијеђеног потраживања.“

Послије става 10. додаје се нови став 11, који гласи:

„(11) Пренесене акције мањинских акционара уписују се на рачун откупиоца без терета, забране располагања, ограничења и права трећих лица на тим акцијама.“

Члан 3.

Послије члана 443а. додаје се нови члан 443б, који гласи:

„Почети поступци пред Централним регистром

443б.

На поступке преноса акција мањинских акционара на откупиоца, који нису завршени до ступања на снагу овог закона, а новчана накнада за те акције је депонована на рачуну за посебне намјене Централног регистра, примјењују се одредбе овог закона.“

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА**

**ЗАКОНА О ПРИВРЕДНИМ ДРУШТВИМА**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68 т. 6. и 8. Устава Републике Српске, према којима Република Српска, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, њихових удружења и комора, основне циљеве и правце привредног развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-1344/25 од 23. априла 2025. године, уставни основ за доношење овог закона садржан је у Амандману XXXII на члан 68. т. 6, 8. и 18. Устава Републике Српске, према којима Република уређује и обезбјеђује правни положај предузећа и других организација, основне циљеве и правце привредног и технолошког развоја, политику и мјере за усмјеравање развоја, као и друге односе од интереса за Републику. Такође, према члану 70. Устава, Народна скупштина доноси законе, друге прописе и опште акте.

Разлози за доношење овог закона садржани су у потреби отклањања препрека које су идентификоване у примјени одредаба које се односе на институт преноса акција мањинских акционара.

Овим законом допуњава се одредба којом се прописује поступак преноса акција мањинских акционара на откупиоца. Када скупштина акционара друштва донесе одлуку о преносу акција мањинских акционара на откупиоца, акције мањинских акционара преносе се без обзира на то да ли је на њих уписан терет, забрана располагања, ограничење и право трећих лица на тим акцијама.

У случају када је на акцијама мањинских акционара уписан терет или право којим се обезбјеђује потраживање трећег лица, накнаду задржава Централни регистар до измирења обезбијеђеног потраживања. Акције пренесене у овом поступку уписују се на рачун откупиоца без терета, забрана располагања, ограничења и права трећих лица.

Овај секретаријат констатује да је обрађивач у складу са чланом 213. Пословника Народне скупштине Републике Српске („Службени гласник Републике Српске“, број 66/20) навео разлоге за хитно доношење овог закона.

Овај секретаријат упутио је одређене сугестије које су се односиле на побољшање предложеног текста, а које је обрађивач прихватио и уградио у текст Закона. Секретаријат констатује да је овај закон усклађен са Правилима за израду закона и других прописа Републике Српске („Службени гласник Републике Српске“, број 24/14)

Будући да је Републички секретаријат за законодавство утврдио да је овај приједлог усклађен са Уставом, правним системом Републике Српске и Правилима за израду закона и других прописа Републике Српске, мишљења смо да се Приједлог закона о измјенама и допунама Закона о привредним друштвима (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-1363/25 од 29. априла 2025. године, а након увида у прописе Европске уније и анализе Приједлога закона о измјенама и допунама Закона о привредним друштвима, који се упућује у даљу процедуру по хитном поступку, нису установљени обавезујући секундарни извори права релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Закон о привредним друштвима представља пропис којим се уређује положај привредних друштава, а нарочито оснивање, управљање, статусне промјене, промјене правне форме и друга питања од значаја за пословање привредних друштава, укључујући једним дијелом и питања из сегмента тржишта капитала.

Одредбе важећег Закона о привредним друштвима прописују да скупштина акционара друштва може на приједлог акционара који посједује акције које чине најмање 90% основног капитала друштва, донијети одлуку о преносу акција осталих акционара на тог акционара, уз плаћање примјерене новчане накнаде. Међутим, закон децидно не прописује поступање у случају када су на тим акцијама уписани терети, забране располагања, ограничења и права трећих лица на тим акцијама.

Због тога се у пракси дешавају нејасноће, потешкоће и ограничења која се односе на примјену овог поступка у пракси. Такође, јављају се различити подаци у вези са власничком структуром акционарских друштава у евиденцијама које воде надлежни регистрациони судови и Централни регистар хартија од вриједности а. д. Бања Лука.

Имајући у виду наведено, било је неопходно прописати јасне одредбе којима ће се уредити начин поступања у вези са акцијама на којима су уписана ограничења и права трећих лица у овом поступку.

С тим у вези, анализирана су рјешења и релевантна регулатива у земљама окружења, те су на основу тога израђене измјене и допуне важећег законског рјешења.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлог за доношење овог закона по хитном поступку проистиче из потребе за што хитнијим дјеловањем у вези са прописивањем начина за поступање у поступцима преноса акција осталих акционара на акционара који посједује акције које чине најмање 90% основног капитала друштва, уз исплату одговарајуће новчане накнаде, а у случају када су наведене акције оптерећене залогом, теретима или другим ограничењима располагања и права трећих лица на тим акцијама.

Из тог разлога, општи интерес за цијело друштво је обезбиједити услове да се ријеше потешкоће у остваривању власничких права над акцијама у привредним друштвима и несметаном функционисању и заштити права учесника на тржишту капитала.

Сходно томе, у општем је интересу, како за грађане тако и за привреду Републике Српске, да се овај закон упути у процедуру по хитном поступку.

Имајући у виду наведено, сматрамо да су испуњене претпоставке прописане чланом 213. Пословника Народне скупштине Републике Српске („Службени гласник Републике Српске“, број 66/20) да се овај закон усвоји по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. предлаже се измјена у члану 438. став 1. Закона о привредним друштвима која има за циљ да се јасно пропише да скупштина акционара друштва може, на приједлог акционара који посједује акције друштва које представљају најмање 90% основног капитала друштва, донијети одлуку о преносу акција осталих акционара на тог акционара, без обзира на терете, забране располагања, ограничења и права трећих лица на тим акцијама, уз исплату новчане накнаде, која се одређује сходном примјеном одредаба овог закона о исплати несагласних акционара. Исто је могуће и у складу са важећим законским рјешењем, али због недоумица у пракси сада се децидно прописује.

Чланом 2. предлажу се интервенције у члану 438в. у вези са поступком преноса акција који се спроводи код Централног регистра. Овим интервенцијама наглашава се да се наведени поступак спроводи у складу са прописом који уређује регистрацију и пренос хартија од вриједности. Поред тога, а с циљем отклањања дилема код спровођења наведеног поступка, овим чланом прецизира се и да се акције које су предмет преноса уписују на рачун откупиоца без терета, забране располагања, ограничења и права трећих лица на тим акцијама. С тим у вези, овом одредбом обрађује се и питање времена када се исплаћује накнада мањинским акционарима на чијим акцијама је уписан терет или право трећег лица. Ово питање уређује се на начин да Централни регистар задржава уплаћена средства за накнаду мањинском акционару све док се не измире обезбијеђена потраживања трећих лица. На тај начин штите се права и интереси трећих лица на акцијама које су предмет преноса.

Чланом 3. додаје се нови члан 443б, којим се уређује питање окончања поступака преноса акција мањинских акционара који су започети прије ступања на снагу овог закона.

Члан 4. прописује ступање на снагу овог закона.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

**ПРИЛОГ**

**ЗАКОН О ПРИВРЕДНИМ ДРУШТВИМА**

(Текст предложених измјена и допуна уграђен у основни текст Закона)

Vа) ПРЕНОС АКЦИЈА МАЊИНСКИХ АКЦИОНАРА

Пренос акција уз плаћање новчане накнаде

Члан 438.

**(1) Скупштина акционара друштва може, на приједлог акционара који посједује акције друштва које представљају најмање 90% основног капитала друштва, донијети одлуку о преносу акција осталих акционара на тог акционара (у даљем тексту: откупилац), без обзира на терете, забране располагања, ограничења и права трећих лица на тим акцијама, уз исплату новчане накнаде (у даљем тексту: накнада), која се одређује сходном примјеном одредаба овог закона о исплати несагласних акционара.**

(2) Удио откупиоца из става 1. овог члана одређује се на основу односа номиналног износа укупног броја акција које посједује према основном капиталу друштва. Вриједност сопствених акција друштва одбијају се од основног капитала. Са сопственим акцијама друштва изједначавају се акције које припадају неком другом лицу, које их држи за рачун тога друштва.

(3) Као акције које припадају откупиоцу рачунају се и оне акције које припадају друштву које је њему подређено или које за његов рачун или за рачун друштва које је њему подређено држи неко друго лице, а ако је друштво подређено физичком лицу и акције које иначе улазе у његову имовину.

Регистрација одлуке о преносу акција и правне посљедице регистрације

Члан 438в.

(1) Орган надлежан за вођење послова друштва дужан је да поднесе пријаву за упис одлуке о преносу акција у регистар пословних субјеката у сљедећим роковима:

а) у року од 15 дана од дана истека рока за подношење тужбе за побијање одлуке скупштине акционара из члана 438. став 1. овог закона,

б) у року од 15 дана од дана правоснажности судске одлуке донесене по основу тужбе за побијање одлуке скупштине акционара из члана 438. став 1. овог закона.

(2) Уз пријаву из става 1. овог члана прилаже се записник са скупштине акционара, који је сачинио нотар, одлука о преносу акција и документација из члана 438б. став 4. т. а), в) и г), у оригиналу или у фото-копији овјереној од надлежног органа.

(3) Надлежни суд по службеној дужности утврђује да ли је одлука скупштине акционара из члана 438. став 1. овог закона побијана у року у којем се то могло учинити.

(4) У случају из става 3. овог члана, надлежни суд одбија пријаву за упис одлуке о преносу акција у регистар пословних субјеката, ако је поднесена тужба за побијање одлуке скупштине акционара из члана 438. став 1. овог закона.

(5) По упису одлуке о преносу акција у регистар пословних субјеката, орган надлежан за вођење послова друштва обавезан је да, без одгађања, достави Централном регистру рјешење регистарског суда о упису одлуке о преносу акција на откупиоца.

(6) Откупилац на рачун за посебну намјену Централног регистра уплаћује новчана средства ради исплате накнаде мањинским акционарима, чиме извршава своју обавезу исплате накнаде мањинским акционарима.

(7) На висину накнаде обрачунава се затезна камата која тече од уписа одлуке о преносу акција на откупиоца у регистар пословних субјеката до исплате мањинским акционарима.

**(8) Начин и рок исплате накнаде и пренос акција мањинских акционара на откупиоца врши се у складу са општим актима Централног регистра.**

(9) Мањински акционар задржава правни интерес ако је прије одржавања скупштине акционара на којој је одлучено о преносу акција на откупиоца поднио тужбу ради остваривања правног интереса који произилази из власништва на акцијама друштва.

**(10) У случају када је на акцијама мањинских акционара уписан терет или право којим се обезбјеђује потраживање трећег лица, накнаду задржава Централни регистар до измирења обезбијеђеног потраживања.**

**(11) Пренесене акције мањинских акционара уписују се на рачун откупиоца без терета, забране располагања, ограничења и права трећих лица на тим акцијама.**

**Почети поступци пред Централним регистром**

**443б.**

**На поступке преноса акција мањинских акционара на откупиоца, који нису завршени до ступања на снагу овог закона, а новчана накнада за те акције је депонована на рачуну за посебне намјене Централног регистра, примјењују се одредбе овог закона.**